<classify> SIKU tano zimepita tangu kutokea tukio la kutekwa mfanyabiashara maarufu nchini Mohamed Dewji maarufu Mo, huku Jeshi la Polisi likiendelea kumtafuta.Wakati jitihada hizo zikiendelea, serikali iko mbioni kufunga kamera maalumu CCTV kwenye miji na majiji mbalimbali nchini, ili kudhibiti uhalifu ikiwemo suala la utekaji unaofanywa na watu wasiojulikana.Akizungumza na gazeti hili jana, Kamanda wa Polisi Kanda Maalumu ya Dar es Salaam, Lazaro Mambosasa alisema bado Jeshi la Polisi linafanya uchunguzi wa kumpata mfanyabiashara huyo.Jeshi la polisi bado linaendelea kufanya uchunguzi kumtafuta mfanyabiashara huyo, na tunatumia mbinu mbalimbali ambazo hatuwezi kuziweka hadharani, alisema Kamanda Mambosasa.Alisema Jeshi hilo pia linaendelea kupokea taarifa mbalimbali kutoka kwa watu mbalimbali ambazo zinafuatiliwa kuhakikisha Mo anapatikana.Mo anatajwa kuwa tajiri namba moja Afrika kwa vijana walio chini ya miaka 40 na anadaiwa kutekwa na wazungu wawili waliomvizia alipokuwa akishuka kwenye gari lake ili aingie kufanya mazoezi kwenye Hoteli ya Colosseum iliyoko Masaki jijini Dar es Salaam.Taarifa za kutekwa kwake zilianza kusambaa siku ya Alhamisi saa moja asubuhi na hadi jana bado alikuwa hajapatikana kwa mujibu wa polisi.Naibu Waziri wa Mambo ya Ndani ya Nchi, Hamad Yusuph Masauni wakati alipozungumza na wananchi wa Kata ya Murriet katika ziara yake ya kukagua vituo vya polisi jijini Arusha, alisema kamera hizo zitafungwa kwa ajili ya kubaini wale watekaji na watu wasiojulikana.Pamoja na hayo, aliwaonya wanasiasa uchwara wanaotumia matatizo yanayotokea nchini kujipatia umaarufu wa kisiasa. Aliwataka kuacha mara moja tabia za kuisema serikali, taasisi na mashirika na wakiendelea watachukuliwa hatua.Hivi sasa serikali ina mkakati wa kufunga kamera maalumu kwa ajili ya kudhibiti matukio ya kihalifu yanayotokea katika miji na majiji na natoa onyo kwa wanasiasa kuacha kutumia suala la utekaji wa mfanyabiashara Mohamed Dewji kama mtaji wao waache vyombo vya dola vifanye kazi yake alisisitiza.Pia alimwagiza Mkuu wa Polisi Wilaya ya Arusha, Almachius Mchunguzi kuhakikisha anatatua changamoto za kihalifu, ikiwemo kutoa dhamana kwa washitakiwa kwa makosa yanastahili dhamana ndani ya saa 24 na kulipongeza Jeshi la Polisi Mkoa wa Arusha kwa kupunguza uhalifu. Imeandikwa na Veronica Mheta, Arusha na Regina Kumba, Dar.  <topic>: KITAIFA 